Dagiti kurso ken panagsanay a naisagut babaen ti TESDA ket iti Electrical Installation Skills, Meat Processing Skills, ken Catering Services Skills. Nangrugi ti panagsanay idi Disiembre 17 sa nagpatingga iti Disiembre 21, 2011 (5 aldaw).
Naangay ti Commencement Exercises idi Disiembre 28, 2011 iti Turod Barangay Hall, Barangay Turod, Cabugao, Ilocos Sur a no sadino a ditoy ket inimatangan dagiti lumugar ti Barangay Turod, bisita, sangaili, opisiales ti Barangay ken nadumaduma nga Ahensia ken iti Gobierno Munisipal nga idauluan ni Mayor Edgardo “Ediboy” S. Cobangbang, Jr.
Paset ti Mensahe ni Mayor Ediboy ti panangkablaaw ken panangbigbigna ti kabaelan dagiti nagturpos. Dinayaw ti Alkalde ti talek ken pammati nga impakita ti dua a barangays iti TESDA kasta met iti RAFC (Regional Agricultural Development Council) nga idauluan ni Mr. Vincent Adorna nga agipaaprobar ti kakastoy a panagsanay. Anag ti mensahe ti Mayor a dagitoy a nagun-odda a kurso ket naisagutan ti tunggal nagturpos iti nasayaat a masakbayanna, pamiliana, komunidad ken ti Gobierno gapu ta agbalinda a produktibo nga umili no mausarda dagitoy a sirib ken kabaelan a nagun-odda.
Pammasingked daytoy a gannuat, nangisagut ni Mayor Ediboy iti saggaysa a pliers ken cutter kadagiti nagturpos iti Electrical Installation Course ken imbatadna a pangrugian daytoy a programa nga agallatiwto met laeng kadagiti dadduma a barangays tapno maikkan ti kurso-teknikal ti amin nga umili a makabael nga agadal kadagitoy.
”Nagasatkayo ditoy Cabugao ta adda kas ken ni Mayor Edgardo Cobangbang, Jr. a mayor-yo a makataliaw kadagiti aginteresado ken di nakangato ti adalda a maikkan ti kurso-teknikal,” impeksa met ni Mr. Joel M. Pilotin, Provincial Director, TESDA-Ilocos Sur.
Innayon ti Direktor ti TESDA a naipanawen ken kasapulan dagitoy a kurso ken panagsanay kadagiti pasdek-negosio ken uray iti panagtrabaho iti abroad. Adda manen ti TESDA ditoy Cabugao gapu iti pammati ken panangyasideg ti LGU-Cabugao iti opisinana. Kunana pay a pangrugian ti 5 nga aldaw a naited a panagsanay. Ngem maalubog koma iti pagsasao: “Education is a continuous process!”
“Kasapulan a maipakat ti inadalda ken sursuruenda ti agbalin nga nalaing/epektibo iti naadalda a trabaho ken nasayaat a pannakilangenda kadagiti kostumer/klienteyo tapno agballigikayo a mangisapul,” impaganetget pay ni Direktor Pilotin.
Iti sabali a bangir, kasla Santa-Klaus ti kayarigan ni RAFC President Vincent Adorna a dimteng ditoy Cabugao a nakipagmiting kadagiti 10 a Farmers Associations a nagaplikar ti farm equipments a pakairamanan ti mini-tractors ken uppat a Multi-purpose Drying Pavement (MPDP) nga ited ti DARFU-1 sakbay a nagatendar iti Commencement Exercises.
Imbatad ni President Adorna a nagpaay a kas rangtay iti pannakaaprobar dagitoy a makinaria ken pasilidad babaen ti Gobierno Munisipal nga idauluan ni Mayor Ediboy.
“Mayor Ediboy is a man of action, word of honor and achiever of this time,” panangrugi ni RAFC Adorna iti panagmensahena.
Ti kinamanagtalek ken napintas a kasasaad ti asosasion dagiti mannalon ti maysa a kangrunaan a pagbasaranna a nangaprobar kadagiti nakalikagumanda a makinaria ken pasilidad.
Impaganetget ni RAFC Adorna nga asosasion ti pangyawatanda kadagitoy a makinaria a programa ti Departamento ti Agrikultura. Agdalan iti opisinada dagiti resolusion nga aggapu kadagiti mannalon ket isuda ti mangyendorso iti opisina wenno Ahensia a mangted kadagitoy.
Ingunamgunam pay ni RAFC Adorna a kasapulan a mannakikinnaawatan ken mannakitinnarabay kas iti LGU-Cabugao ti kasapulan a mangtarabay kadagiti asosasion tapno maipatalged ti partnership, equity ken superbision dagiti maited a makinaria.
Iti agdama, 85 % ti equity nga aggapu iti Gobierno (DA-RFU 1) ken 15% met ti aggapu iti Farmer Association (LGU).
Nagpaay a Trainor da Dr. Gloria Tuzon iti Meat Processing Skills, Mr. Harod D. Solis, Catering Services Skills, ken Mr. Nelson Bajet, Electrical Installation Skills. # (Insurat ken rinetrato ni JOED S. SAJONIA)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn eng_Latn